CELEX: 32018D1888
Language: et
Date: 2018-12-03 00:00:00
Title: Komisjoni rakendusotsus (EL) 2018/1888, 3. detsember 2018, milles sätestatakse, et Guatemalast ja Peruust pärit banaanide impordi suhtes kehtiva (Euroopa Parlamendi ja nõukogu määruse (EL) nr 19/2013 artikli 15 ning Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane

4.12.2018   
               
               
                  ET
               
               
                  Euroopa Liidu Teataja
               
               
                  L 308/49
               
            
         KOMISJONI RAKENDUSOTSUS (EL) 2018/1888,
         3. detsember 2018,
         milles sätestatakse, et Guatemalast ja Peruust pärit banaanide impordi suhtes kehtiva (Euroopa Parlamendi ja nõukogu määruse (EL) nr 19/2013 artikli 15 ning Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane
         EUROOPA KOMISJON,
         võttes arvesse Euroopa Liidu lepingut ja Euroopa Liidu toimimise lepingut,
         võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 19/2013, millega rakendatakse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu kahepoolne kaitseklausel ja banaane käsitlev stabiilsusmehhanism, (1) eriti selle artikli 15 lõiget 2,
         võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (2) eriti selle artikli 15 lõiget 2,
         ning arvestades järgmist:
         
                     (1)
                  
                  
                     Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga. Sarnane mehhanism lisati ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahel sõlmitud kaubanduslepingusse. Neid lepinguid (edaspidi „lepingud“) hakati ajutiselt kohaldama 1. augustil 2013 Guatemala ja 1. märtsil 2013 Peruu suhtes.
                  
               
                     (2)
                  
                  
                     Määrustega (EL) nr 20/2013 ja (EL) nr 19/2013 rakendatavate stabiilsusmehhanismide kohaselt võib komisjon pärast seda, kui ühest asjaomasest riigist imporditavate värskete banaanide (3) kindlaksmääratud käivituskogus on ületatud, asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane. Seda tuleks teha rakendusaktiga, mis võetakse vastu vastavalt määruse (EL) nr 20/2013 artikli 14 lõikes 4 ja määruse (EL) nr 19/2013 artikli 14 lõikes 4 sätestatud kiirmenetlusele.
                  
               
                     (3)
                  
                  
                     10. septembril ja 15. oktoobril 2018 ületas vastavalt Guatemalast ja Peruust pärit värskete banaanide import liitu nimetatud lepingus kindlaks määratud künnise vastavalt 70 000 tonni ja 97 500 tonni.
                  
               
                     (4)
                  
                  
                     Sellega seoses analüüsis komisjon vastavalt määruste (EL) nr 20/2013 artikli 15 lõikele 3 ja (EL) nr 19/2013 artikli 15 lõikele 3 vaatlusaluse impordi mõju liidu banaanituru olukorrale, et otsustada, kas soodustollimaks tuleks peatada või mitte. Komisjon uuris asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
                  
               
                     (5)
                  
                  
                     Banaane käsitleva stabiilsusmehhanismiga hõlmatud värskete banaanide import Guatemalast ja Peruust moodustas 15. oktoobril 2018 vastavalt 2,95 % ja 2,80 % värskete banaanide impordist liitu. Lisaks moodustas Guatemalast ja Peruust pärit import vastavalt 1,8 % ja 2,2 % värskete banaanide koguimpordist liitu.
                  
               
                     (6)
                  
                  
                     Samal ajal moodustas import stabiilsusmehhanismiga hõlmatud suurtest eksportivatest riikidest (täpsemalt Colombiast, Ecuadorist ja Costa Ricast) nende vastavatest künnistest 51 %, 64,3 % ja 64,3 %. Stabiilsusmehhanismi raames „kasutamata“ kogused (ligikaudu 2,4 miljonit tonni) on seepärast märkimisväärselt suuremad kui Guatemalast ja Peruust pärit koguimpordi praegune seis (105 366 ja 99 698 tonni).
                  
               
                     (7)
                  
                  
                     Guatemalast ja Peruust pärit impordi hinnad olid 2018. aasta esimese kaheksa kuu jooksul keskmiselt 527 eurot tonni kohta ja 730 eurot tonni kohta, mis on vastavalt 20 % madalam ja 10,7 % kõrgem kui liitu imporditavate värskete banaanide muu impordi keskmine hind.
                  
               
                     (8)
                  
                  
                     Hoolimata Guatemalast imporditud banaanide madalast hinnast ei registreeritud 2018. aasta juuliks banaanide keskmise hulgimüügihinna langust liidu turul ja see oli endiselt kõrge. 2018. aasta augustis oli (eri päritolu) banaanide keskmine hulgimüügihind 911,5 eurot tonni kohta, mis on 2,8 % kõrgem kui vastav hind 2017. aasta augustis (855,3 eurot tonni kohta). Lisaks oli liidu toodetud banaanide keskmine hulgimüügihind 2018. aasta augustis 1 228,6 eurot tonni kohta, mis on 38,9 % kõrgem kui 2017. aasta augusti tase (884,6 eurot tonni kohta). Seda ka hoolimata asjaolust, et Nicaraguast pärit import on nüüdseks ületanud oma künnise 409 %.
                  
               
                     (9)
                  
                  
                     Kuna Guatemalast ja Peruust pärit banaanide import on suhteliselt väike, ei mõjutanud need banaanide turuhindu liidus. Seega ei ole praeguses etapis mingit alust arvata, et Guatemalast ja Peruust pärit värskete banaanide import, mis ületab kindlaksmääratud iga-aastast impordi käivituskogust, häiriks liidu turu stabiilsust või mõjutaks märkimisväärselt liidu tootjate olukorda.
                  
               
                     (10)
                  
                  
                     Lisaks ei ole liidu turu või liidu äärepoolseimate piirkondade majanduslik olukord 2018. aasta augustis märgatava halvenemise ohus ega märgatavalt halvenenud.
                  
               
                     (11)
                  
                  
                     Seetõttu ei ole Guatemalast ja Peruust pärit banaanide impordi suhtes kehtiva soodustollimaksu peatamine praegu asjakohane.
                  
               
                     (12)
                  
                  
                     Komisjon jätkab olukorra seiret ja võib vajaduse korral vastu võtta meetmeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Liidu kombineeritud nomenklatuuri alamrubriiki 0803 90 10 kuuluvate Guatemalast ja Peruust pärit värskete banaanide impordi suhtes kehtiva soodustollimaksu ajutine peatamine ei ole asjakohane.
         
         
            Artikkel 2
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 3. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 17, 19.1.2013, lk 1.
         
            (2)  ELT L 17, 19.1.2013, lk 13.
         
            (3)  11. oktoobri 2018. aasta Euroopa Liidu kombineeritud nomenklatuuri alamrubriik 0803 90 10.